Covid-19-statistieke: Byna 14 000 in hospitaleGesondheidswerkers by die Life Fourways-hospitaal in Gauteng maak gereed om ‘n vrou vir Covid-19 te toets. (Argieffoto: Emmanuel Croset/AFP) Heelwat minder nuwe gevalle van Covid-19 as die hoë syfers wat die afgelope paar dae gekenmerk het, is Sondag aangemeld. Die Nasionale Instituut vir Oordraagbare Siektes (Nios) sê 16 585 nuwe gevalle van die koronavirus is bevestig. Die syfer was ŉ dag tevore 26 485. Die nuwe syfers bring die algehele getal laboratorium-bevestigde gevalle op 2 062 896 te staan. Dit beteken nagenoeg een uit elke drie toetse (30,2%) van alle toetse wat vir Covid-19 gedoen word, is positief. Nog 333 Covid-19-verwante sterftes is ook bevestig. Daar is nou reeds 61 840 mense weens die virus dood. Tot dusver het 1 808 082 mense reeds van die virus herstel en daar is tans 192 974 aktiewe gevalle van Covid-19 in die land. Meer as 13,4 miljoen toetse is reeds vir die koronavirus in Suid-Afrika gedoen. Gauteng, in dié stadium steeds die episentrum van die virus in Suid-Afrika, het steeds die meeste nuwe gevalle (57%), gevolg deur die Wes-Kaap (11%), KwaZulu-Natal (7%) en Limpopo (7%). Nog 384 mense is intussen vir Covid-19 in hospitale opgeneem. In dié stadium word 13 972 mense tans in staats- en private hospitale vir die virus behandel. Altesame 6 609 dosisse entstof is in die vorige 24 uur toegedien en tot dusver het meer as 3,3 miljoen mense reeds die entstof ontvang. Die polisie begin vandag met ŉ grootskaalse program om sy lede te laat inent.